Námi á náttúruvísindabraut er ætlað að veita nemendum góða og almenna undirstöðuþekkingu í kjarnagreinum og náttúruvísindum . Áhersla er lögð á stærðfræði og sérgreinar brautarinnar s.s. líffræði , jarðfræði , efnafræði og eðlisfræði . Brautinni lýkur með stúdentsprófi og hún er góður undirbúningur fyrir frekara nám á háskólastigi í tæknigreinum , náttúruvísindum , stærðfræði og heilbrigðisvísindum . Námi á nýsköpunarbraut er ætlað að veita nemendum góða , almenna undirstöðuþekkingu í bóklegum og verklegum greinum með áherslu á nýsköpun . Í námi sínu tileinka nemendur sér mismunandi nálgun við lausn ýmissa verkefna og temja sér verkleg , skapandi og listræn vinnubrögð . Meðal kennslugreina á brautinni eru auk bóklegra greina frumkvöðlafræði , stafræn smiðja ( fablab ) , nýsköpun , forritun , vefmiðlun , rafmagns - , málm - og trésmíðaáfangar . Námið veitir góðan undirbúning fyrir nám í háskólum eða sérskólum einkum á sviði skapandi greina . Námið er 200 framhaldsskólaeiningar og því lýkur með stúdentsprófi .